*Duo Statuta sequentia ex solo fonte *H*, fol. 87 et 88 citamus, et sunt incerti anni ; attamen ratione scripturae et ms. foliorum ubi leguntur, pertinere videntur ad annum 1174*. 1 Quando hystoria *Domine ne in ira* dominica infra octavas epiphanie vel in octavis eiusdem propter instantem LXX [septuagesimam] canitur, non iccirco (*sic*) in sabbato ad vesperas super psalmos dicende sunt antiphone *Custodit Dominus* et cetere, sed *Videntes stellam* et cetere. Capitulum debet esse *Benedictus Deus*, Responsorium *Deus qui sedes*, Himnus *Deus creator*, Versus *Vespertina oratio*, ad Magnificat antiphona *Fratres confortamini*. Collecta *Omnipotens Deus qui celestia*. Post quas vesperas fiet commemoratio de octavis hoc modo : infra octavas antiphona *Ab Oriente* ; in octavis antiphona *Baptizat miles*. Hymni ad hystoriam pertinentes tam per diem quam per noctem dicantur, ad cantica et in laudibus et ad horas diei *Alleluia* dicatur. In laudibus iterum ita fiet commemoratio de octavis. Infra octavas antiphona *Magi viderunt*. In octavis antiphona *Precursor Iohannes*. Missa matutinalis erit de octavis et maior de dominica. Item ad vesperas in die commemoratio de octavis, antiphona *Fontes aquarum*. Infra octavas antiphona *Ab Oriente*. 2 Quando necessitate cogente ystoria *In principio Deus* dominica infra octavas Assumpcionis beate Marie in octavis s[ancti] Laurentii videlicet canitur, non ideo ad vesperas super psalmos dicenda est antiphona *Custodit Dominus* et cetere, sed *Ecce tu pulchra es*, et cetera. Capitulum debet esse *Benedictus Deus*, Responsorium *Initium sapientie*, Hymnus *Deus creator* et cetera que ad hystoriam pertinent. Post quas vesperas fiet in primis commemoratio de octavis s[ancte] Marie antiphona *Ascendit Christus*, deinde commemoratio de octavis s[ancti] Laurentii et post de s[an]c[t]o Mamete. Hymni tam per diem quam per noctem ad istoriam pertinentes dicantur. In laudibus commemoratio de octavis beate Marie antiphona *Salve Regina* deinde de *s[sancto]* Laurentio, post de s[ancto] Mamete. Missa matutinalis erit de dominica nisi defunctus presens aderit, et maior de octavis s[ancte] Marie. Hore diei et vespere plenarie agantur de dominica. Item ad vesperas commemoratio de octavis beate Marie antiphona *Tota pulchra es*. 